钦定古今图书集成/理学汇编/文学典/第180卷 > 《董其昌论文》 > 《擒》
## 钦定古今图书集成/理学汇编/文学典/第180卷 > 《董其昌论文》 > 《擒》

杜子美曰：“擒贼先擒王。”凡文章必有真种子，擒得真
种子，则所谓口口咬著，又所谓点点滴滴雨，都落在
学士眼里。且如王文恪、邵北虞皆有“五就汤、五就桀”
者，伊尹也。文字若以纵横逸宕论，邵作似胜。但文恪
《小讲》云：“择君而事者，智士之所以定其交也；委心不
变者，忠臣之所以介其守也。”而伊尹则有不必然者。
便高出邵公几等。何则？此题真种子，要在何必同，而
邵却单做伊尹五就，虽词章挥霍，已离于宗，故不得
为大家。己卯石崑玉《舜亦以命禹》墨卷承即云：“道至
于中，则不宜有所异也。”以后云：“中”之上，本无所加，而
圣人又何所加于此中之上也乎？此是题中真种。擒
得此，不必照顾“亦”字，而未尝非“亦”字矣。《行己有耻题》
陆会魁云：“士之才也，贵于有守，而才也擒也。”萧会元
如“有王者”破云：“无近功者也。”一篇主张不出此三字。
魏崑溟破云：“志其盛也便自走作，此全在有识。”